钦定古今图书集成/明伦汇编/交谊典/第044卷 > 《赠刘禹玉》刘汶
## 钦定古今图书集成/明伦汇编/交谊典/第044卷 > 《赠刘禹玉》刘汶

“刘郎方朔徒，游戏紫泥海。千年华表非，惟有寸心在向来浙河西，雄辩吞虹蜺。手携九节杖，东入蓬莱栖。
我时探禹穴，同看山阴雪。千人万人中，怪子独超越。
朝骑白鼻䯄，暮逐油壁车。得钱即付酒，携妓颜如花。
踏翻豪侠窟，醉狎山人家。或嘲狂处士，或诮报恩子。
从渠立名多，讵识子奇伟。一朝去乡国，北上争吹嘘。”
家无十金产，袖有万言书。所陈果何事，为国非自计。
宁遭丞相嗔，肯负丈夫志。蹉跎十数秋，甘与黄冠俦。
善藏倚天剑，未暇摩斗牛。幡然走山东，隐迹随壶公。
还寻岱宗去，绝壑凌天风。鸡鸣上日观，眼乱扶桑红。
窥临事未已，逸气横万里。行歌齐鲁间，兴为庐山起。
庐山秀可餐，怡此冰霜颜。挥毫洒瀑“布，五老开云关。
远公拍手笑，喜见遗民还。乃知士不偶，正可游名山。
去年卧衡岳，聊憩四海脚。厌垂君平帘，懒卖伯休药。
却呼魏夫人，共把流霞酌。今年与山辞，下走湘水湄。
临风吊贾傅，酹月招湘累。文章本疏荡，强忍终技痒。
光怪不可收，倏忽又千丈。有时遇知音，朗咏山中吟。
复恐儿辈觉，不得容”山林。兹辰忽聚首，慰我别来久。
辛勤四十霜，所获竟何有。却怀居东时，勇以功名期。
焉知尚漂泊，筋力供路岐。举杯置往念，此去安所之。
南窥古云阳，更了山川奇。山川固娱目，慎勿过幽独。
奈何白云歌，再送刘十六。“乾坤渺苍茫，回首春空谷。
我将秣其驹，乃不受羁束。愿子无遐心，归哉返初服。”